الحياة نيوز- فيصل محمد عوكل- في كتاب تقطيع البطيخ بعد اكل الفسيخ لمؤلفه طاخ طيخ
والذي مخول عقلي مخوله بعد الصدمه التي اصابتني
اليوم بشراء بطيخه
اليوم تبهورت وقررت اضحي واشتري بطيخ بليره ونص
لانني تذكرت كيف كان التجار يشترون سياره بطيخ كامله بعشر ليرات
فقلت اتبهور اليوم ويجعل ماحدى حوش وكنت قد اكتنزت لايام العسره خمس ليرات لحين كركبه
وسمعت مناديا على سياره ينادي علي الشارع بطيخ فتشجعت
وقلت الان الان وليس غدا بدنا بطيخ ليوم البطيخ
وقلت لابني خذ هالخمس ليرات ماسكه وروح اشتري بليره ونص بطيخ ورجع الباقي وكنت مزهوا بانني ساشتري بطيخ بليره ونص تكفينا كما خيل الي لشهر رمضان
وما ان نزل الصبي حتي ندمت
لانني ارسلته وكيف سيحمل بطيخ اكبر من وزنه ولبست اواعي وصرت بدي الحقه لانه سوف يحمل اكبر من طاقته
وما ان لبست وكدت افتح الباب حتى عاد الصغير حامل بطيخه واحده بكيس بلاستيك للخضار ووضع البطيخه علي الكنبايه وفحصتها ونظرت لابني وسالته هذا الغشاش باعك البطيخه هاي بليره ونص ياويله من ربه
فالتفت الصبي وقال لا لم يجد بطيخه بليره ونص وهاي اصغر بطيخه وحقها ثلاث ليرات ونص فقط لاغير
ولان الوقت قارب المغرب وخشيت على نفسي من الصدمه
او رفع الضغط او السكري اخذت نفس عميق جدا ولم أتكلم
وجلست انتظر ان يضرب مدفع رمضان الذي لم يعد يضرب بعد ولن يضرب بعدها في الزرقاءمستخسرين فينا حتى صوت المدفع ومستخسرين يتعبوا حدى يحمل طبله للسحور
وكنت انظر متاملا بصحن مجدره عليه توليفه بصل مقلي مع ثومه وجنبه صحن سلطه
فنسيت الهموم بعد ان شممت رائحه الثوم
سمعنا صوت الاذان من تلفزيون مصر الشقيقه بعد ان تم قطع المسلسل
فاكلت وشربت ولم استطع ان اطلب شقح البطيخه وتمددت ونمت نوما عميقا جدا جدا
بعد اكل مجدره مفلفله بزيت زيتون مغشوش بزيت قلي
وبينما انا اتجول في البيت رن جرس الباب ففتحت للطارق واستغربت فالعالم الان محظور ومن الطارق هذا الذي كسر الحظر الله يلطف
فاذا بشاب ومعه صبيه وشاب اخر في نهايه بسطه الدرج
فقلت اهلا وسهلا اتفضلوا دار مين بدكم
فقال الشاب وهو يفتح لاب توب صغير أولا نحن ناسف جدا علي الازعاج حضرتك فلان قلت نعم اتفضلوا
هذا مبلغ من حقك اجار البيت ثلاث شهور لأننا عطلناك عن الشغل من الحظر
وهاي اتفضل فواتير الكهرباء دفعتها الحكومه عنك لثلاث شهور تقديرا منها لالتزامك بالحظر
وكمان اتفضل هاي كمان فواتير الميه وفواتيرالنت مدفوعه من الحكومه تقديرا منها الك للالتزامك بالحظر
فاخذت ارفع يدي وادعي للحكومه ونزلت دموعي وانا بدعيلها للحكومه وكمان المدام انصدمت من المفاجاه بعد ان اعطوني مغلف دعم راتب ثلاث شهور كاش حتى لايتضعضع وضعي المادي برمضان وينكسر خاطر الأولاد
وبقيت ادعي للحكومه وصرت بدي اعبط الموظف ابوسه لكنه تراجع للوراء وقال لايا اخي واجبنا هذا وحقك علينا
تكرم عينك
وأشار للشاب الواقف في اسفل الدرج وقال هاتها الأغراض
فاذا بالشاب يصعد ومعه عده شبان يحملون كراتين
واحده حبوب معلبات فول وحمص وطحينه وكرتونه سكر وكرتونه شاي وكرتونه فيها قناني زيت والموظف يعتذر بان زيت القلي غلي
ونصيه جبنه بيضاء وتنكه زيتون وتنكه زيت زيتون كمان وانا انظر ولا اصدق ومندهش جدا فانا اكيد في حاله من اللا معقول يحدث امامي وما اراه يشبه المستحيل
واخرها كان جره غاز احتياط حتى لاننقطع برمضان لاسمح الله
وكدت ان ابكي اكثرمما انا فيه من الشغتفه والعياط وانا اري ما اري من عجائب الزمان وكيف تطور العالم
وكدت احكيله قصه بياع البطيخ الذي باعني بطيخ قد الفطبول فقط لاغير بثلاث ليرات ونص
ولكنني لذت بالصمت وودعتهم وقبل ان ينزلو الدرج
عاد احدهم وهو يقول لاهثا اسف يا اخي المواطن اسف
انني لم اخبرك بعد عن حدث الليله
فقلت وهل هناك اجمل مما حدث
قال نعم يا اخي المواطن ونرجوك ان لاتنزعج ابدا قلت لاسمح الله ليش
قال ستمر عند السحور طائره رش
قلت شكرا شكرا لانكم سترشون الهسهس والقارص
قال لالا يا اخي انها لن ترش دواء للقارص والهسهس
قررت الحكومه ان تقوم الطياره برش ليرات على ظهور بيوت المواطنين
حتى لايقال بان هناك مواطن في هاي البلد طفران
فحمدت الله وبينما انا اعد المصاري وقررت اطلع علي ظهر الحيط استنى السحور
سمعت ابني بيصحيني للسحور
فنهضت افتش نفسي واتاكد من كل ما حدث وبقيت مندهشا وانا صافن بحالي وأقول الله يجعله خيرا الله يجعله هالمنام فال خير
وصمت اليوم بدون سحور من القهر لاني ماعرفت افسر المنام
ومقهور من بياع البطيخ اللي حرق قلبي ودفعني ثلاث ليرات ونص
حق البطيخه
فهل من احد يفسر لي هذا المنام من بين الانام
الله يجعله خير
الحياة نيوز- فيصل محمد عوكل- في كتاب تقطيع البطيخ بعد اكل الفسيخ لمؤلفه طاخ طيخ